《送郓州杨子安教授由京归洛》
宋代·毕仲游

好去嵩阳客，清河稳放船。东州新学校，南郭富林泉。

悟道先生敏，为文子弟传。乌皮常隐几，黄绢动成篇。

太尉风流在，裴休理性玄。老松生干直，大海得珠圆。

肆笔君房好，论才贾傅传。尚书行给札，博士久虚员。

献策诸公喜，谈经众手编。长鲸鳞鬣就，仪凤羽毛鲜。

小子甘环堵，穷途懒著鞭。家贫门外辙，酒价杖头钱。

官冷虽知命，身閒学问禅。功名看异日，交契懒同年。

明月行梁苑，凉风度颍川。叫阍宜上疏，负郭莫归田。

散饮杯投地，更阑斗挂天。离怀吟不足，弹断古琴弦。

作者简介：毕仲游，郑州管城（今河南郑州）人。宋宰相毕士安曾孙。初以父荫补宗正寺太庙斋郎，熙宁三年与兄毕仲衍同举进士。后又任集贤校理，权太常博士等。其历仕神宗、哲宗、徽宗三朝，为官机敏干练、清廉独慎，颇有吏才。但因受党争牵连，仕途不坦，坎坷一生。与司马光、苏轼等多有交游，工于诗文，其文章精丽、雄伟博辩，议论时政切中时弊。著有《西台集》五十卷，已佚，清四库馆臣据《永乐大典》辑为二十卷。